Godt halvdelen bliver omdannet til Netto-butikker.

Dansk Supermarked Group overtager 81 lejemål, der tidligere var Kiwi-butikker, fra Dagrofa. Det skriver parterne i en pressemeddelelse.

Godt halvdelen skal være Netto-butikker.

- Der er tale om en strategisk vigtig aftale for Dansk Supermarked Group, da vi hermed styrker Nettos fundament for succes mange år frem i tiden, siger administrerende direktør i Dansk Supermarked Group Per Bank i meddelelsen.

Ifølge Dansk Supermarked er der tale om en oprustning, hvor antallet af Netto-butikker øges på det danske marked. Kun i "en håndfuld tilfælde" kan der blive tale om at flytte en eksisterende butik til de nye lokaler.

De øvrige lejemål, som Dansk Supermarked overtager, forventes afsat i markedet til andre dagligvarebutikker eller erhvervsdrivende, lyder det.

Lukket som følge af discountkrig

Supermarkedskæden Kiwi meddelte i slutningen af april, at den lukker alle sine 103 butikker i Danmark som konsekvens af discountkrigen herhjemme.

Samtidig forlød det, at 29 af butikkerne ville blive lavet om til virksomhedens to øvrige supermarkedskæder, Spar og Meny.

Over 1640 ansatte blev fyret som følge af butikslukningerne. 800 ansatte fra Kiwis butikker beholder jobbet.